作者:李曾伯
標題:賀新涼・賀新郎
內容:夢覺聞雞報。問峴邊、晉家城郭，舊邦新造。誰遣平明旌旆入，人說當年草草。猶幸把、腥埃俱掃。對越老蒼方寸在，任酉渠、遠度龍堆道。還又過，一春了。少年意氣輕三表。到如今、名慚小范，功卑前召。賴有把茅歸去是，乘此抽身須早。何苦受、天來煩惱。報國丹忠雖未泯，奈長卿已病文淵老。聊把酒，仰天笑。